LISA 1

MUUDETUD

SA Eesti Teadusagentuur juhatuse

KINNITATUD

SA Eesti Teadusagentuur juhatuse 11. septembri 2023.a käskkirjaga nr 150

Haridus ja Teadusministeeriumi teadus- ja arendustegevuse programmi „Eesti keel ja kultuur digiajastul 2019-2027“ projektitoetuse taotlemise tingimused ja kord

1. peatükk

ÜLDSÄTTED

1. Reguleerimisala
   1. Käesoleva korraga reguleeritakse Haridus- ja Teadusministeeriumi teadus- ja arendustegevuse programmi „Eesti keel ja kultuur digiajastul 2019-2027“ (edaspidi *programm*) I ja II meetme projektitoetuste (edaspidi *toetus*) taotlemise, hindamise, määramise ja aruandluse tingimused ja kord.
   2. Käesolevas korras reguleerimata küsimustes on programmi nõukogul ja Sihtasutusel Eesti Teadusagentuur (edaspidi *teadusagentuur*) õigus langetada põhjendatud otsuseid, kaasates vajadusel eksperte.

1. Eesmärk

Toetuse eesmärk on toetada kõrgetasemelisi humanitaarvaldkonna teadus- ja arendusprojekte, mis lähtuvad programmi neljast alaeesmärgist ning TAIE arengukava fookusvaldkonna „Elujõuline Eesti ühiskond, keel ja kultuuriruum“ teekaardist.

1. Mõisted
   1. Projekt on teadusliku uurimistöö kirjeldus, milles on välja toodud selgelt piiritletud uurimisprobleem ja selle lahendamiseks kavandatud alus-/rakendusuuring või eksperimentaalarendus. Projektis peab minimaalselt osalema vastutav täitja. Projekti võib kaasata ka (põhi)täitjaid.
   2. Taotleja (pärast taotluse rahuldamist *asutus*) on avaliku, era- või kolmanda sektori asutus, kelle töötaja osaleb projektis vastutava täitjana.
      1. Programmi III meetme kaudu toetatud asutused ei saa olla taotlejad, kuid saavad projektis osaleda partneritena.
   3. Partner on avaliku, era- või kolmanda sektori asutus, kelle töötaja osaleb projektis põhitäitjana.
   4. Vastutav täitja on doktorikraadi või sellele vastava kvalifikatsiooniga isik, kellel on taotlejaga kehtiv tööleping töö asukohaga Eestis. Vastutav täitja võib ühes taotlusvoorus osaleda ainult ühes taotluses.
   5. Põhitäitja on doktorikraadi või sellele vastava kvalifikatsiooniga isik, kellel on projekti täitmise ajal taotleja või partneriga kehtiv tööleping ning kelle töö on taotluses esitatud projektiga sisuliselt seotud.
   6. Täitja on isik, kes panustab projekti eesmärkide saavutamisse ja kellel on projekti tegevuste elluviimise perioodil toetuse saaja või partneriga lepinguline suhe või kes on toetuse saaja, partneri või koostööasutuse üliõpilane ning ei ole projekti tegevuste perioodil akadeemilisel puhkusel.

1. Toetuse taotluste ja aruannete menetlemine
   1. Toetuse taotlemise perioodi kuulutab välja teadusagentuur.
   2. Toetuse taotluste menetluskeskkond on Eesti Teadusinfosüsteem (edaspidi *ETIS*). Taotluse esitamine ja suhtlus taotlejaga toimub ETISes. ETISe kaudu edastatakse menetlusel tehtud otsused, sh toetuse määramise või taotluse mitterahuldamise otsus. Taotleja on kohustatud regulaarselt jälgima ETISe teateid ning hoidma oma kontaktandmed asjakohased.
   3. Toetuse taotlusi ja projektide aruandeid menetleb teadusagentuur.

2. peatükk

TOETUSE TAOTLEMISE TINGIMUSED

1. Toetuse maht ja periood
   1. Toetusel on kaks mahtu:
      1. väiksemahulise projekti maht on 80 000 eurot aastas (programmi II meede);
      2. suuremahulise projekti maht on 170 000 eurot aastas (programmi I meede).
   2. Projekti eelarve jaguneb otsesteks kuludeks ja üldkuluks.
      1. Otsesed kulud on personalikulud (töötasud koos kõigi riiklike maksudega, maksetega ja seadustest tulenevate hüvitistega ning üliõpilaste teadustöö stipendiumid) ning tegevuskulud (lähetuskulud, projekti täitmisega otseselt seotud põhi- või väikevara soetamise kulud, sisseostetavad teadus- ja arendusteenused, uurimisprojekti tulemuste publitseerimise ja tutvustamisega seotud kulud ning muud projekti elluviimiseks vajalikud kulud lähtuvalt projekti eripärast).
      2. Üldkulu on asutuse kulu, mis on seotud projekti asutuse poolse haldamisega ning projekti täitmiseks vajaliku kvaliteetse keskkonna tagamisega. Üldkulu määr on kuni 25% otsestest kuludest, välja arvatud sisseostetavad teadus- ja arendusteenustest.
   3. Toetuse periood on kuni neli aastat tingimusel, et see jääb programmi perioodi sisse.

1. Toetatavad tegevused
   1. Toetust antakse järgmistele projektiga otseselt seotud tegevustele, mis täidavad toetuse andmise eesmärki:
      1. alus- ja rakendusuuringute ning eksperimentaalarenduse läbiviimine (sh tulemuste publitseerimine ning andmete hoiustamine);
      2. projektiga seotud teadus- ja arendustegevuseks vajaliku aparatuuri, seadmete ja tarkvara soetamine ja hooldamine või olemasolevate seadmete ja aparatuuri kaasajastamine ja hooldamine;
      3. teadustaristu, sealhulgas välisriikides asuva teadustaristu kasutamine;
      4. teadus- ja arendustöötajate mobiilsuse ja pädevuse kasvatamine;
      5. teadus- ja arendustegevuse alane riigisisene ja rahvusvaheline koostöö ja võrgustamine;
      6. teadustulemuste tutvustamine ja levitamine ning projekti tegevuse tutvustamine ja kui asjakohane, teadmussiirde arendamine;
      7. projekti juhtimine ja administreerimine.
   2. Toetust võivad kasutada nii taotleja kui ka partner(id). Teiste asutuste kulusid eelarvest ei kaeta.

1. Toetuse taotlemine
   1. Taotluse vormi töötab välja teadusagentuur.
   2. Taotlus koostatakse eesti keeles, ingliskeelse kokkuvõttega.
   3. Kõik ühes projektis kavandatud tegevused tuleb esitada ühes taotluses.
   4. Taotluses näidatakse ära:
      1. üldandmed toetuse taotleja ja partneri ning projekti vastutava täitja, põhitäitjate, täitjate ning projekti elluviimisel osalevate isikute kohta koos selgitusega, millised on osaliste kompetentsid, rollid ja vastutused;
      2. partneri osalemise korral partneri kinnituskiri;
      3. projekti üldandmed, sh projekti nimetus eesti ja inglise keeles, projekti lühikokkuvõte eesti ja inglise keeles, projekti elluviimise periood ning taotletava toetuse summa;
      4. projekti teaduslik põhjendus;
      5. kirjeldus, milliste programmi (ala)eesmärkide saavutamisse projekt panustab ning kuidas seda teeb;
      6. kirjeldus, kas ja kuidas panustab projekt vooru prioriteetse(te) teema(de) uurimisse;
      7. kirjeldus, millised on projekti peamised eesmärgid, uurimisküsimused ja kavandatud tegevused;
      8. projekti eelarve tegevuste ja kululiikide lõikes;
      9. projekti eeldatavad tulemused, nende teaduslik ja ühiskondlik olulisus, võimalikud jätkamissuunad ja panus valdkonna järelkasvu tagamisse;
      10. uurimistöö avalikkusele tutvustamise plaan;
      11. projekti teaduseetika teemade analüüs vastavalt teaduseetika kontrollküsimustikule.
   5. Kui toetust taotletakse vähese tähtsusega abina või riigiabina vastavalt 7. peatükile, lisab taotleja täidetud riigiabi vormi.
   6. Teadusagentuuril on õigus nõuda taotlejalt täiendavaid andmeid ja dokumente.

3. peatükk

TAOTLUSTE HINDAMINE JA TOETUSE MÄÄRAMINE

1. Projektitoetuse taotluste hindamine
   1. Taotlusi hinnatakse teadusagentuuri kehtestatud hindamisjuhendi järgi.
   2. Taotlusi hindab hindamiskomisjon, mis koosneb programmi nõukogu liikmetest ja siseriiklikest ekspertidest.
   3. Hindamiskomisjoni liikmed ja hindamiskomisjoni välised eksperdid peavad kooskõlas korruptsioonivastase seadusega deklareerima oma erapooletust ning sõltumatust hinnatavatest taotlustest, taotlejatest ja partneritest. Seotuse olemasolu korral on isik kohustatud ennast haldusmenetluse seaduse §-s 10 toodud tingimustel ja korras taandama.
   4. Hindamiskomisjon hindab taotluseid, kasutades järgmisi kriteeriume: 1. „Teaduslik põhjendatus“, 2. „Projekti teostatavus“ ja 3. „Projekti prioriteetsus ja panus valdkonna arengusse“.
   5. Iga taotlust hindab vähemalt kaks hindamiskomisjoni liiget. Vajadusel võib hindamiskomisjon küsida lisaretsensiooni väljastpoolt komisjoni.
   6. Hindamiskomisjon koostab igale taotlusele esialgse lõpphinnangu, mis edastatakse taotlejatele ja vastutavale täitjale ühisarvamuse ja vastuväidete esitamiseks (ärakuulamine).
   7. Ärakuulamise tulemuste põhjal kinnitab hindamiskomisjon igale taotlusele lõpphinnangu.

1. Projektitoetuse määramine
   1. Hindamiskomisjon kinnitab lõpphinnangute alusel iga punktis 5.1. nimetatud toetuse mahu lõikes taotluste pingerea.
   2. Programmi nõukogu teeb teadusagentuuri juhatusele iga taotluse kohta ettepaneku:
      1. rahuldada taotlus ja eraldada toetus;
      2. mitte rahuldada taotlust.
   3. Programmi nõukogu teeb rahastamisettepanekud, arvestades taotlusvooruks eraldatud rahalisi vahendeid. Iga pingerea lõikes rahastatakse vähemalt pingerea esimene taotlus.
   4. Rahastamisettepanekute tegemisel lähtub programmi nõukogu taotluse asukohast paremusjärjestuses, ühtegi taotlust vahele jätmata.
   5. Rahastamisettepaneku saanud taotlused suunatakse vajadusel hindamisele teadusagentuuri poolt määratud eetika eksperdile.
   6. Kui eetika ekspert teeb programmi nõukogule ettepaneku täiendavate tingimuste seadmiseks, on taotleja kohustatud seatud tingimused projekti kestel täitma.
   7. Punktis 9.2 nimetatud otsused teeb teadusagentuuri juhatus käskkirjaga.
   8. Juhul, kui taotleja, kelle taotluse rahuldamiseks on programmi nõukogu teinud teadusagentuuri juhatusele ettepaneku või kellele on teadusagentuuri juhatuse käskkirjaga määratud toetus, loobub sellest enne toetusperioodi algust, siis määratakse toetus vastava toetuse mahu pingereas järgmisele taotlejale.

4. peatükk

TOETUSE ERALDAMINE JA JÄTKAMINE, ERALDISLEPINGU MUUTMINE

1. Toetuse eraldamine
   1. Toetus eraldatakse asutusele teadusagentuuri, asutuse ja vastutava täitja vahel sõlmitava lepingu (edaspidi *eraldisleping*) alusel, milles on ära toodud osapoolte vastastikused õigused, kohustused ja vastutus.
   2. Eraldisleping sõlmitakse pärast punktis 9.2.1 nimetatud otsuse tegemist. Mitmeaastase projekti korral sõlmitakse eraldisleping igal aastal uuesti.
   3. Kui projektis osaleb partner, on eraldislepingu sõlmimise eelduseks teadusagentuurile esitatud asutuse ja partneri(te) vaheline koostööleping.
   4. Kui enne eraldislepingu sõlmimist selgub, et asutus, partner või isikud ei vasta enam nõuetele, on teadusagentuuril õigus jätta eraldisleping sõlmimata ning määrata toetus vastavalt punktile 9.8 järgmisele taotlejale.
   5. Vastutav täitja esitab teadusagentuurile projekti esimese kuu jooksul asutusega kooskõlastatud andmehaldusplaani.

1. Toetuse eraldamise jätkamine mitmeaastastele projektidele
   1. Toetuse eraldamise jätkamiseks esitab vastutav täitja teadusagentuuri määratud tähtajaks ETISes järgmised asutuse kinnitatud andmed:
      1. muudatused (põhi)täitjate koosseisus;
      2. eelmise lepinguperioodi uurimistöö kokkuvõtte ja tulemused, sh tegevused, mis vajasid asjaomase eetikakomiteega konsulteerimist või eetikakomitee kooskõlastust, ning olulised muudatused uurimistööd võrreldes algselt kavandatuga;
      3. asjaomase eetikakomitee kooskõlastus (kui asjakohane);
      4. toetusega finantseeritud otseste kulude jaotus;
      5. projektiga seotud uurimistööd avalikkusele tutvustavate tegevuste ülevaade;
      6. toetuse eraldamisele seatud tingimuste täitmine (kui asjakohane);
      7. järgmise lepinguperioodi tegevuskava ning eelarve.
   2. Teadusagentuuril on õigus nõuda vastutavalt täitjalt ja asutuselt täiendavate andmete esitamist.
   3. Juhul kui teadusagentuur ei tuvasta olulisi muutusi projekti täitmise jätkusuutlikkuses või muude käesoleva korraga kehtestatud tingimuste täitmises, sõlmitakse toetuse eraldamise jätkamiseks uus eraldisleping, millega jätkatakse toetuse eraldamist taotletud projekti tüübi mahus vastavalt punktile 5.1.
   4. Juhul kui see on projekti jätkusuutlikkuse või muude käesoleva korraga kehtestatud tingimuste täitmise tagamiseks vajalik, on teadusagentuuril õigus programmi nõukogu ettepanekul lepingus seada tingimused, mida vastutav täitja ja asutus on kohustatud toetuse eraldamise jätkamiseks täitma.
   5. Teadusagentuuril on programmi nõukogu ettepanekul õigus teha juhatuse käskkirjaga otsus mitte jätkata toetust, juhul kui:
      1. punktis 9.6 või 11.4 nimetatud tingimused ei ole täidetud;
      2. projekti täitmise jätkusuutlikkus on olulisel määral vähenenud või on ebapiisav;
      3. vastutav täitja pole tähtaegselt esitanud punktis 10.5 nimetatud andmehaldusplaani või punktis 11.1 ja 11.2 nimetatud andmeid;
      4. vastutav täitja on jätnud mõjuva põhjuseta tähtaegselt esitamata teadusagentuuri rahastatud varasema projekti aruande või teadusagentuur ei ole seda aruannet heaks kiitnud;
      5. vastutav täitja ja/või asutus ei nõustunud punktis 11.4 nimetatud tingimustega;
      6. esinevad muud olulised ja põhjendatud asjaolud.
   6. Enne punktis 11.5 nimetatud otsuse tegemist on vastutaval täitjal ja asutusel õigus esitada kirjalikult ühisarvamus ja vastuväited teadusagentuuri määratud tähtajaks.
2. Toetuse eraldislepingu muutmine
   1. Toetuse eraldislepingut muudetakse toetuse andja algatusel või toetuse saaja sellekohase kirjaliku avalduse alusel. Eraldislepingu muutmine on vajalik, kui:  
        1) muudetakse projekti eesmärke või tegevusi, millest tulenevalt muutuvad oluliselt projekti oodatavad tulemused;  
        2) muudetakse projekti eelarvet kuluridade lõikes rohkem kui 10% projekti kogueelarvest arvestades;  
        3) muudetakse projekti vastutavat täitjat või põhitäitjat.
   2. Eraldislepingut võib muuta kuni toetuse perioodi lõpuni, kuid mitte pärast seda. Eraldislepingu muutmist saab taotleda tagasiulatuvalt alates muudatustaotluse esitamise kuupäevast tingimusel, et see jääb toetuse perioodi sisse ning see aitab kaasa projekti tulemuste saavutamisele ja muudatus on põhjendatud.
   3. Toetuse andjal on õigus keelduda eraldislepingu muutmisest juhul, kui soovitav muudatus seab kahtluse alla projekti oodatavate tulemuste saavutamise või projekti tegevuste lõpetamise toetuse kasutamise perioodil või kui muudatused loovad tingimused, mis erinevad nendest tingimustest, mille alusel projekti rahastamise otsus tehti.
   4. Eraldislepingu muutmise otsustab toetuse andja 30 tööpäeva jooksul pärast vastavasisulise avalduse saamist ning teavitab sellest toetuse saajat meili teel.

5. peatükk

PROJEKTI AJUTINE PEATAMINE JA LÕPETAMINE

1. Projekti ajutine peatamine
   1. Projekti ajutist peatamist saab taotleda vastutava täitja ema- või vanemapuhkuse, kaitseväeteenistuse, raske haiguse või muu erakorralise asjaolu puhul, mille tõttu osutub projekti täitmine võimatuks või on olulisel määral raskendatud.
   2. Projekti ajutise peatamise põhjendatud taotlus esitatakse enne peatamise perioodi algust asutuse ja vajadusel projekti partneriga kooskõlastatult teadusagentuurile.
   3. Projekti ajutist peatamist võib vastutav täitja taotleda kokku kuni kolmeks aastaks. Projekti lõpptähtpäev lükkub peatatud aja võrra edasi, kuid mitte rohkem kui programmi perioodi lõpuni.
   4. Projekti ajutise peatamise perioodiks peatub eraldisleping.

1. Projekti lõppemine
   1. Projekt lõpeb toetuse perioodi lõpptähtajal.
   2. Kõik toetusest rahastatavad tegevused peavad olema lõppenud ja rahastatavate tegevuste kulud tasutud projekti lõpptähtajaks. Erandina on põhjendatud juhtudel projekti eesmärkide saavutamiseks vajalikke tegevusi, sh eelkõige projekti tutvustavaid tegevusi, lubatud teha ja nende kulusid tasuda pärast projekti lõpptähtaega kahe kuu jooksul.
   3. Asutus on kohustatud kandma pärast projekti lõppemist kasutamata jäänud toetuse koos proportsionaalse üldkuluga teadusagentuuri arveldusarvele hiljemalt seitsme kalendripäeva jooksul alates teadusagentuurilt vastava tagastusnõude saamise päevast ning vastutav täitja ja asutus on kohustatud esitama projekti lõpparuande vastavalt punktile 15.

1. Lõpparuande esitamine
   1. Projekti lõpparuande koostab vastutav täitja eesti keeles. Asutuse kinnitatud lõpparuanne esitatakse ETISe kaudu teadusagentuuri määratud tähtajaks.
   2. Projekti lõpparuandes näidatakse:
      1. tulemused (sh projekti põhitulemused eestikeelse ja ingliskeelse populaarteadusliku lühikokkuvõtte vormis, projekti täitmise tulemusel avaldatud ja toetusele viitavate publikatsioonide terviktekstid ning tööstusomandid) vastavalt taotluses esitatud eesmärkidele. Publikatsioone, millel puudub viide eraldatud toetusele vastavalt punktile 16.4 lõpparuandesse lisada ei tohi;
      2. saavutatud tulemuste teaduslik ja teadusväline olulisus ja potentsiaalne mõju, sh tulemuste potentsiaalne rakendatavus ja kavandatud jätkamissuunad (kui asjakohane);
      3. saavutatud tulemuste panus programmi (ala)eesmärkida saavutamisse;
      4. uurimistöö tulemuste tutvustamisega seotud kommunikatsiooni- ja populariseerimistegevused;
      5. projekti panus valdkondadevahelise ja rahvusvahelise koostöö arendamisse;
      6. toetuse kasutamise aruanne, mis on kooskõlas asutuse raamatupidamise andmetega;
      7. esitatud andmehaldusplaani täitmine (sh ülevaade andmete avaldamise praktika täitmisest vastavalt programmi eesmärkidele);
      8. toetuse eraldamisele punkti 9.6 või 11.4 alusel seatud tingimuste täitmine;
      9. muu vastutava täitja või asutuse hinnangul oluline projektiga vahetult seotud informatsioon;
      10. muud ETISe lõpparuandevormis küsitud projekti tutvustamiseks vajalikud materjalid.
   3. Juhul, kui vastutav täitja ei esita lõpparuannet tähtajaks, koostab ja esitab lõpparuande teadusagentuurile asutus.
   4. Programmi nõukogu annab lõpparuande põhjal projekti täitmisele hinnangu, lähtudes vähemalt kahe eksperdi hinnangutest.
   5. Teadusagentuur kiidab lõpparuande heaks või jätab selle heaks kiitmata, lähtudes programmi nõukogu hinnangutest. Teadusagentuur jätab aruande programmi nõukogu ettepanekul heaks kiitmata, kui aruanne ei vasta käesoleva korras kehtestatud nõuetele ning mittevastavust pole kõrvaldatud teadusagentuuri määratud tähtpäevaks, samuti juhul, kui uurimistöös jäetud järgimata olulised toetuse kasutamise nõuded, eelkõige kui esinevad punktis 17.1 nimetatud asjaolud. Otsus ja selle põhjendus tehakse ETISe kaudu vastutavale täitjale ja asutusele kättesaadavaks.

1. Projekti tulemuste avalikustamine ja kättesaadavaks tegemine
   1. Andmete kättesaadavaks tegemiseks sobivad mitmesugused institutsionaalsed või valdkondlikud repositooriumid.
   2. Projekti tulemusel avaldatud ja projektitoetusele viitavate publikatsioonide terviktekstid teeb vastutav täitja avalikkusele ETISe kaudu vabalt kättesaadavaks.
   3. Projekti lõpparuande teeb teadusagentuur ETISe kaudu avalikult kättesaadavaks.
   4. Vastutav täitja nimetab Haridus- ja Teadusministeeriumit ja programmi tegevuse toetajana projekti tulemusi tutvustavates publikatsioonides, trükistes, reklaamides (pressiteated, raamatud, trüki- tele- ja raadioreklaam jne) ja avalikel esinemistel, samuti kasutab trükistes Haridus- ja Teadusministeeriumi logo nähtaval kohal.

6. peatükk

TOETUSE ENNETÄHTAEGNE LÕPETAMINE JA TOETUSE TAGASINÕUDMINE

1. Toetuse ennetähtaegne lõpetamine
   1. Teadusagentuuril on õigus määratud toetus ennetähtaegselt lõpetada, kui:
      1. vastutav täitja või asutus on esitanud vastava taotluse;
      2. vastutav täitja või põhitäitja(d) osutub projekti täitmise ajal punktides 3.4 või 3.5 esitatud nõuetele mittevastavaks;
      3. vastutav täitja ei ole võimeline projekti juhtima (vastutava täitja surm, raske haigus, siirdumine teisele tööle, alaliselt elama asumine teise riiki või muud olulised ja põhjendatud asjaolud);
      4. vastutav täitja, projekti täitmises osaleja(d) või asutus on projekti täitmisega seoses olulisel määral rikkunud õigusaktides või käesolevas korras sätestatud nõudeid;
      5. projekti täitmiseks vajalik asjaomase eetikakomitee kooskõlastus ei ole esitatud hiljemalt inimuuringute alguseks;
      6. vastutav täitja ei ole esitanud tähtajaks andmehaldusplaani;
      7. vastutav täitja ja asutus ei ole tähtaegselt täitnud punktis 9.6 või 11.4 sätestatud tingimusi;
      8. vastutav täitja või asutus on esitanud tahtlikult valeandmeid või vastutava täitja projektiga seotud tegevuses on ilmnenud loomevargus või petturlus;
      9. esinevad muud olulised ja põhjendatud asjaolud.
   2. Pärast toetuse ennetähtaegset lõpetamist on asutus kohustatud kasutamata toetuse koos proportsionaalse üldkuluga teadusagentuurile tagasi maksma hiljemalt seitsme kalendripäeva jooksul alates teadusagentuurilt vastava tagastusnõude saamise päevast ning vastutav täitja ja asutus on kohustatud esitama lõpparuande vastavalt punktile 15.
   3. Kui toetuse lõpetatakse tagasiulatuvalt, võib teadusagentuur asutuselt eraldatud toetuse tagasi nõuda.

1. Kontroll ja toetuse tagasinõudmine
   1. Asutus on kohustatud võimaldama teadusagentuuril või tema volitatud isikul viia läbi toetuse kasutamise kontrolli ning osutama selleks igakülgset abi, sealhulgas võimaldama esitatud andmete õigsuse kontrollimiseks viibida asutuse ruumides ja territooriumil, samuti esitama kõik nõutud dokumendid.
   2. Mittesihtotstarbeliselt kasutatud toetuse võib teadusagentuur asutuselt tagasi nõuda koos proportsionaalse üldkuluga.

7. peatükk

TOETUSE ANDMINE VÄHESE TÄHTSUSEGA VÕI RIIGIABINA

1. Üldised põhimõtted
   1. Toetus ei ole teadus- ja arendustegevusele suunatud riigiabi, kui projekt on seotud taotleja mittemajandustegevusega, tingimusel, et teadus- ja arendustegevust ning selle kulusid, rahastamist ja tulusid on võimalik selgelt eristada, nii et majandustegevuse ristsubsideerimine on välistatud.
   2. Määratlemaks, kas tegemist on majandustegevusega ning kas taotleja on ettevõtja, kellele toetuse andmine on riigiabi, lähtutakse Euroopa Komisjoni teatise 2022/C 414/01 “Teadus- ja arendustegevuseks ning innovatsiooniks antava riigiabi raamistik” punktides 18–24 sätestatud kriteeriumidest.
   3. Riigiabi või vähese tähtsusega abi taotlemisel tuleb täita riigiabi vorm. Taotluse esitamise kuupäeval ei tohi taotlejal olla maksuvõlgnevusi.
   4. Riigiabi ja vähese tähtsusega abi puhul säilitatakse abi andmisega seotud dokumente 10 aastat alates viimase lepingu sõlmimisest.
   5. Kui toetus on riigiabi või vähese tähtsusega abi, siis ei anta toetust taotlejale, kelle suhtes on Euroopa Komisjoni eelneva otsuse alusel, millega abi on tunnistatud ebaseaduslikuks ja siseturuga kokkusobimatuks, tehtud toetuse tagasinõudmise otsus, mis on täitmata.

1. Toetuse andmine vähese tähtsusega abina
   1. Kui toetust antakse vähese tähtsusega abina, lähtutakse toetuse andmisel komisjoni määrusest (EL) nr 2023/2831, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L, 2023/2831, 15.12.2023) (edaspidi *vähese tähtsusega abi määrus*), ja sellele kohaldatakse nimetatud määruses ja konkurentsiseaduse §-s 33 sätestatut.
   2. Vähese tähtsusega abi ei anta vähese tähtsusega abi määruse artikli 1 lõikes 1 sätestatud juhtudel.
   3. Vähese tähtsusega abi puhul peab toetuse maksimaalne summa vastama vähese tähtsusega abi määruse artiklis 3 toodule.
   4. Asutusele antud vähese tähtsusega abi koos toetusena taotletava vähese tähtsusega abiga ei tohi kolme aasta pikkuse ajavahemiku jooksul ületada 300 000 eurot..
   5. Vähese tähtsusega abi kumuleerimisel lähtutakse vähese tähtsusega abi määruse artiklist 5.
   6. Üheks ettevõtjaks loetakse vähese tähtsusega abi määruse artikkel 2 lõikes 2 nimetatud ettevõtjat.

1. Toetuse andmine riigiabina üldise grupierandi määruse alusel
   1. Kui toetus on riigiabi konkurentsiseaduse § 30 lõike 1 mõistes, siis lähtutakse toetuse andmisel Euroopa Komisjoni määrusest (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokku sobivaks (ELT L 187, 26.06.2014, lk 1–78) (edaspidi *üldine grupierandi määrus*), artiklist 25, ja sellele kohaldatakse nimetatud määruses ja konkurentsiseaduse §-s 342 sätestatut.
   2. Riigiabi ei anta üldise grupierandi määruse artikli 1 lõigetes 2–5 sätestatud juhtudel.
   3. Riigiabi puhul peavad projekti tegevuste abikõlblikud kulud vastama üldise grupierandi määruse artikli 25 lõikes 3, välja arvatud punktis c, toodud tingimustele ja abi maksimaalne osakaal artikli 25 lõigetele 5 ja 6.
   4. Juhul, kui taotletav toetus on käsitletav riigiabina, peab taotlus sisaldama üldise grupierandi määruse artikli 6 lõikes 2 toodud infot ja taotlus peab olema esitatud enne tegevustega alustamist.
   5. Juhul, kui antakse riigiabi, ei ole enne taotluse esitamist alustatud tegevuste kulud abikõlblikud.